Papersnake/gushiwen huggingface dataset:
道林
米芾（宋代）

楼阁明丹垩，杉松振老髯。僧迎方拥帚，茶细旋探檐。
拟江南曲县名离合五首 其二
弘历（清代）

鱼戏莲叶东，明霞入水红。吴娃荡桨去，为妒花相同。
读曲歌
佚名（宋代）

暂出白门前，
杨柳可藏乌。
欢作沉水香，
侬作博山炉。
陈晞颜获玉兔甚奇邀予赋诗
曾协（宋代）

一气散万有，飞潜异形姿。
乌鹄自昔然，羽翼不可移。
颖也衣褐徒，斓斑乃其宜。
今兹独何事，皓皓涅不淄。
毳毛玉雪如，整整机上丝。
无乃真得仙，传载非诡辞。
骑蟾入广寒，成此一段奇。
长生侣素娥，不受尘土羁。
祗应得得来，隐见必其时。
往牒纪创见，奕奕登瑞旗。
退之号崛强，雄夸见文词。
君侯过人行，精神动皇祗。
屡供平反笑，长咏南陔诗。
异物自来驯，不起山林思。
霜月照庭户，晴云点阶墀。
致此非好玩，於焉卜期颐。
上堂问起居，秀色增两眉。
听琴
赵汝鐩（宋代）

午睡谁扣门，隔篱唤童子。
童子走来报，一二琴首士。
摘茗烹沙走，推窗拂石几。
高山流水音，屡弹不肯止。
我心本虚淡，无用宫商洗。
渊明未尝弦，妙趣岂假此。
道士颇不乐，指衣抱琴起。
至海昏三首 其三
释德洪（宋代）

天公无计奈此老，时复致之拴索间。寄语故人休念我，幸因王事得游山。
初秋白云道院 其二
黄敏求（宋代）

莫道秋容冷淡加，秋英风露胜春葩。拒霜岩桂休相逊，占得开时各自花。
句
王铚（宋代）

杜宇啼时花正开。惨惨风林叫竹鸡，
冥冥山路晓光微。尽在疏枝冷蕊中。
一枝清峭临荒岸。
赐宜春易太极
徐经孙（宋代）

易有太极，在天地先。两仪四象，是谓后天。春台得之，云自希夷。

吉凶祸福，予以前知。八十二宫，颇与俗殊。数往知来，亶其然乎。
题王生画三蚕蜻蜓二首
苏辙（宋代）

饥蚕未得食，宛转不自持。
食蚕声如雨，但食无复知。
老蚕不复食，矫首有所思。
君画三蚕意，还知使者谁。
蜻蜓飞翾翾，向空无所著。
忽然逢飞蚊，验尔饥火作。
一饱困竹稍，凝然反冥寞。
若无饥渴患，何贵一箪乐。
喜迁莺
晏殊（宋代）

曙河低，斜月淡，帘外早凉天。玉楼清唱倚朱弦。余韵入疏烟。

脸霞轻，眉翠重。欲舞钗钿摇动。人人如意祝炉香。为寿百千长。
闻瑞州太守、东广宪副宣命俱至，喜而赋之
刘鹗（清代）

筠台玺檄珠犹湿，东广除书墨又新。草莽何堪蒙圣眷？菲葑犹下念孤臣。

茫茫关塞连烽火，莽莽乾坤溷劫尘。岭海微臣无补报，提携风纪保斯民。
远望
晁公溯（宋代）

山近色未佳，山远看始好。
我居巴峡内，所向苦奔峭。
清晨望西南，忽尽牂牁徼。
时于苍茫外，寸岫出林表。
云来翳遥碧，眇眇没飞鸟。
方知胜绝处，略已领其要。
何必亲跻攀，辛勤事幽讨。
平生谢康乐，往来永嘉道。
此意当未知，蹑屐空至老。
中秋和介孺韵时桂花未开 其一
范景文（明代）

爱杀中秋好月光，竹边清切水边凉。西风吹向花栏过，错认兰香是桂香。
拟庾子山咏画屏风诗 其九
张鹤龄（清代）

丹霞丽藻楶，碧霭萦兰堂。步障艳围锦，歌尘长绕梁。

连房箫管竞，映水绮罗香。竟日陈长簟，红豆自安床。
读贾区、贾岛集
贯休（唐代）

区终不下岛，岛亦不多区。冷格俱无敌，贫根亦似愚。

青云终叹命，白阁久围炉。今日成名者，还堪为尔吁。
昨夕不知有雪而晨起四望远峰皆已变色再用元韵作两绝句 其二
朱熹（宋代）

千林无叶一川平，万壑琼瑶照夜明。未觉残梅飘落尽，祇愁羌管不成声。
栖霞禅房雨坐
彭启丰（明代）

雨气湿岚容，僧房暂倚筇。声飘千涧瀑，影暗六朝松。

暝坐钟鱼寂，清斋蕨笋供。阶前多药草，何处觅仙踪。
城西刘王故苑
黄瑜（明代）

江水东流西日斜，刘郎綦迹尚天涯。昌华苑外裙腰草，玉液池边鼓吹蛙。

隔陇牛羊闻牧笛，遥林烟火见樵家。当年翠辇曾游地，留与东风长稻花。
古航
释智朋（宋代）

片帆不是等闲开，冲破洪波白浪堆。
眨上眉毛千万劫，有谁洗脚上船来。
宫中行乐词其八
李白（唐代）

水绿南薰殿。
花红北阙楼。
莺歌闻太液。
凤吹绕瀛洲。
素女鸣珠佩。
天人弄彩球。【毛求】
今朝风日好。
宜入未央游。
王梅泉生日惠诗次韵答之
牟巘五（宋代）

堪笑衰翁作计狂，又随笭箵到鱼梁。
未秋早觉凋蒲柳，已老安能种豫章。
谁似读骚仍饮酒，有时赞易自焚香。
梅边有约君应记，但愧年来久覆觞。
菩萨蛮·芭蕉
张鎡（宋代）

风流不把花为主，多情管定烟和雨。潇洒绿衣长，满身无限凉。
文笺舒卷处，似索题诗句。莫凭小阑干，月明生夜寒。
题画
史谨（明代）

雨馀山色翠如苔，树杪寒烟湿未开。童子无端扫红叶，隔林知有故人来。
龙华马铺怀卢行之去年邂逅
许景衡（宋代）

去年南邑归，春风拂征辔。相从一笑顷，花卉方妩媚。

岁月俯仰间，还到经行地。壁间旧诗句，尘土日蒙閟。

老境牵俗累，节物摇乡思。归欤怅何时，与子同此味。

浮云有南北，况乃为禄仕。置之勿复论，一醉了春事。
减字木兰花·天之美禄
王观（宋代）

天之美禄。会饮思量平生福。一硕刘伶，五斗将来且解酲。百年硕解。三万六千能几日。劝饮瑶觞。祝寿不如岁月硕。
次韵李之纯少监惠砚
黄庭坚（宋代）

黄公山下黄鸡秋，持节恤刑曾少休。
小人负弩得开道，扫叶张少林岩幽。
相传有石非地产，列仙持来自罗浮。
酒酣步出云雨上，南抚方城西嵩丘。
林端乃见石空洞，猛兽贔屭踞上头。
鸟道兔迒谋挽致，万牛不动五丁愁。
道家蓬莱见仙伯，我亦洗湔与清流。
探囊赠研颇宜墨，近出黄山非远求。
乃知此山自才美，物欲致用当穷搜。
迷邦故令成器晚，不琢元非匠石羞。
咏史下·蜀先主
陈普（宋代）

荆楚留连似失时，涪城欢饮类狐疑。
军中刘哗夸言语，岂识英雄为义迟。
閒十咏
仇远（元代）

仰屋著书无笔力，闭门觅句费心机。
不如花下冥冥坐，静看蜻蜓蛱蝶飞。
朔日邑送薪盈庭感而有赋 其四
王世贞（明代）

只爱樵歌好，那知有杀心。分无焦尾日，世自寡知音。
鹦鹉曲·逃吴辞楚无家住
冯子振（元代）

逃吴辞楚无家住。解宝剑赠津父。十年间隶越鞭荆，怒卷秋江潮雨。想空城组练三千，白马素车回去。又逡巡月上波平，暮色在烟花紫处。
早超煮药
方回（元代）

五更钟已动，起步望中庭。
东壁忽闻雨，西窗犹见星。
□□燃小灶，汲水净空瓶。
儿子归来好，年来乏使令。
轵道
刘克庄（宋代）

秦暴浑如狼牧羊，筑临洮郡至咸阳。
苦防齐客出关外，岂料子婴降道傍。
贺新郎（用前韵自寿）
冯取洽（宋代）

往事休寻访。幸老来、筋力差强，未须扶杖。收脚八风波外立，一片虚空荡荡。悟寿者、本来无相。今日不知何日也，便戊申、重见何须赏。大梦曲，此时唱。

团栾儿女溪堂上。且一觞、一咏陶然，此情堪畅。漫说神仙华屋好，缥缈峤壶蓬阆。这浮幻、也难凭仗。何似薰风来岁岁，蔼一家、和气如春酿。婚嫁了，尽闲放。
和太子重云殿受戒诗
庾肩吾（南北朝）

皇明执东曜，帝扆居北辰。小乘开治道，大觉拯苍民。

殊途同义开，分流合智津。传香引上德，列伎进名臣。

连阁翻如画，图云更似真。镜山衔殿影，梅梁落梵尘。

苑桂恒留雪，天花不待春。万年逢瑞应，千生值法身。

天衣初拂石，豆火欲燃薪。重善终无服，轻毛庶有因。
寓富池双泉寺三首
董嗣杲（宋代）

蛰龙潜介入寒泓，极目沧江浪不生。
沙渡解舟人语众，淮山纵不烧风鸣。
身栖萧寺蓬窗久，雪压槃塘草店明。
莫说此为孤陋地，白云流水助吟情。
题崇明寺
鲁千之（宋代）

心情稍觉难如旧，胜迹依然日月新。
鹤怨猿惊嗟往事，再来山色似迎人。
送杭州使君苏内相先生某用先生旧诗方丈仙人出渺茫高情犹爱水云乡为韵作古诗十四首 其七
李廌（宋代）

周公非汲汲，仲尼岂皇皇。吾道无若人，孰能相维纲。

古今异伦轨，英风自相望。下民今喁喁，造物太茫茫。
风入松 帐中
佟世南（清代）

兰缸斜照碧纱厨。香篆袅流苏。鸳衾不整春宵煖，轻笼著、一半罗襦。

殢了烟鬟软语，倩伊香臂横舒。

脸花泥枕褪红酥。鬓枣坠龙须。朦胧星眼浑如醉，低声道、睡了何如。

试看西窗花影，看看摇落蟾蜍。
四穿楼
瘳德明（宋代）

四壁无遮碍，凭阑豁远胸。
何须高百尺，亦可卧元龙。
寿老迓使者以斋素不置饯 其一
张孝祥（宋代）

火云飞电远连天，太息斋厨几不膻。定自随车有甘雨，为言星使早加鞭。
次韵黔阳王令诗五绝句
项安世（宋代）

我亦童年学露蛩，老来留眼送归鸿。
自从谢绝曹刘后，浩荡春光满太空。
菩萨蛮 咏瓶中桂花海棠影
顾贞立（清代）

海棠莫怨清秋寂。一枝偏傍蟾宫客。粉指印青编。亭亭玉树前。

相看俱是影。相对难相问。试语唤真真。应怜身外身。
和李秀才雪中求酒
徐铉（宋代）

雪英飘洒绕虚廊，晓景沉沉朔吹狂。
银阙晶荧标帝里，桂华纷糅认仙乡。
少年风味新吟动，老叟襟怀万事忘。
自倒空罇酬绝唱歌，书帏聊得泛寒光。
酬杨司业十二兄早秋述情见寄
元稹（唐代）

白发故人少，相逢意弥远。往事共销沉，前期各衰晚。

昨来遇弥苦，已复云离巘.秋草古胶庠，寒沙废宫苑。

知心岂忘鲍，咏怀难和阮。壮志日萧条，那能竞朝幰。
苻坚时长安为慕容冲歌
佚名（魏晋）

一雌复一雄。双飞入紫宫。
赋老将
释斯植（宋代）

猎猎征旗促晓鞍，几回临阵练兵官。
黄沙满塞黄云暗，白马嘶风白日寒。
汉语肯随蛮地改，战袍犹带血腥乾。
如今韬略浑无用，瘦骨萧条甲胄宽。
题张长年雪篷
杨维桢（元代）

故人今在霅之滨，风雪孤篷未苦贫。二载溪头见安道，一蓑江上觅玄真。

饭烝菰米香生夜，被拥芦花梦绕春。莫说江都锦帆事，芜城烟雨正愁人。
次韵郭功甫从何守游白云寺
李之仪（宋代）

已仕因循已过三，买田归去不须参。高明渐拟凌清汉，皎洁方知在碧潭。

试酌甘泉来觉晚，已跻绝顶尚犹贪。便应从此都无事，祇有君恩未报惭。
赠魏三十七
李群玉（唐代）

名珪字玉净无瑕，美誉芳声有数车。

莫放焰光高二丈，来年烧杀杏园花。
病中未能访邓德载督参大监戏赠二首 其一
岳珂（宋代）

昨朝华宴想清欢，今日床头未整冠。已恨酒肠孤夜醉，更惊病骨怯春寒。

多情条脱参差是，一抹琵琶错杂弹。老眼眵昏正无绪，炉芗烬冷对蒲团。
大庸山中大雾
潘希曾（明代）

霏微山雾不成雨，蔽翳朝阳如许阴。初似半空横一练，怪来俄顷失千林。

逢人莫辨惟闻语，饮酒虽多岂易禁。身在瘴乡须自遣，未能开口祗沉吟。
偶然作 其一
魏礼（清代）

折臂而成医，乃知公叔贤。于时独踟蹰，落日立渠边。

课僮潴行潦，轻流正涓涓。惟有清秋风，吹我意婵媛。
花月吟效连珠体十一首 2
唐寅（明代）

月转东墙花影重，
花迎月魄若为容。
多情月照花间露，
解语花摇月下风。
云破月窥花好处，
夜深花睡月明中。
人生几度花和月？
月色花香处处同。
次韵子文抱病幽居之作二首 其二
朱长文（宋代）

好闲不复爱轻肥，病起神清与道宜。药灶夜寒薪焰歇，书窗昼道竹阴移。

坦怀莫学途穷哭，行己应无屋漏欺。里巷游从须勉强，相逢犹记是童儿。
得小儿寿俊家书
杨万里（宋代）

父子初别双泪垂，别我既久忘却思。
忽得一书喜且悲，恰似向来初别时。
汝翁在官缘索米，吾儿在家勉经史。
举头二千四百里，亘山啼鸟偏入耳。
诗成自哦只自知，便风不敢寄吾儿。
汝望白云穿却眼，若得此诗恐肠断。
径须父子早归田，粗茶淡饭终残年。
夜行船
刘一止（宋代）

十顷疏梅开半就。折芳条、嫩香沾袖。今度何郎，尊前疑怪，花共那人俱瘦。

恻恻轻寒吹散酒。高城近、怕听更漏。可惜溪桥，月明风露，长是在人归后。
普茶次金鹤筹都转韵三首 其三
邱晋成（清代）

静候松风蟹眼汤，边人煮茗最精良。瓶笙咽水醍醐酽，石鼎烹云琥珀香。

一味冲和殊冷面，几番陈宿洗诗肠。筵前客散徐徐啜，舌本留甘引兴长。
莫道人
林同叔（宋代）

万古烟霞隐石门，洞中别是一乾坤。仙翁自不知年岁，山下于今几代孙。
武宗挽歌词二首 其二
顾非熊（唐代）

苍生期渐泰，皇道欲中兴。国用销灵像，农功复冗僧。

冕旒辞北阙，歌舞怨西陵。惟有金茎石，长宵对玉绳。
待旨
文翔凤（明代）

待旨曾趋两个间，每瞻天胁想龙颜。
三华旭日春浮阙，万岁童龙桂满山。
苍鹿自茹瑶草偃，白莺争道玉阶闲。
何劳羽檄烦明主，乍幸昭阳未拟还。
赠郭晚香传璞
缪祐孙（清代）

谈经公伟独耽隐，工赋景纯殊异才。书到研微从砥锡，诗成乐圣笑衔杯。

一湾碧沚幽怀契，千仞金峨爽气来。会与东征执鞭弭，新篇和遍向天台。
七不堪诗七首
宋祁（宋代）

一不堪，性嗜日高寝。
疊鼓震馀梦，星毛欹倦枕。
苦雨
韩淲（宋代）

开岁晴非少，经旬雨是多。涧寒人迹断，山暖鸟声和。

试手应如画，回身易掷梭。无聊宜已矣，有兴竟云何。
宴许成子魏华文二魁吴文伯节判陈表之教授卢
袁说友（宋代）

昼绣归来自帝京，魁星双照锦官城。
持衡称职真以事，劝驾何官亦与荣。
细与论文重款接，要看落笔更纵横。
我归便作江湖计，试目需君辅太平。
枝巢
释居简（宋代）

欲扫嚣尘迹，枚条自改门。籁虚秋断续，花冷月黄昏。

鸠拙休相笑，鸿冥倘可扪。逍遥与齐物，一等不须论。
巫山高
李咸用（唐代）

通蜀连秦山十二，中有妖灵会人意。斗艳传情世不知，

楚王魂人春风里。雨态云容多似是，色荒见物皆成媚。

露泫烟愁岩上花，至今犹滴相思泪。西眉南脸人中美，

或者皆闻无所利。忍听凭虚巧佞言，不求万寿翻求死。
闲游所至少留得长句五首 其四
陆游（宋代）

已过樵坞到渔村，逢著人家即叩门。僧釜藜羹加糁美，市垆黍叩带醅浑。

颓龄更愧才能薄，故里方知辈行尊。身迫九原儿亦老，一经犹欲教诸孙。
九日怀在伯
赵蕃（宋代）

雨过中秋明月时，病孤九日菊花期。
绝怜佳处有如此，亦劝斯人共和之。
古塞上曲七首 其四
沈鍊（明代）

都护将军性气和，葡萄美酒奏弦歌。折冲樽俎非无谓，遮莫沙村走骆驼。
和史子修投赠二首韵时被命至玉堂
程公许（宋代）

历尽羊肠足力酸，湖山正好暂游盘。
羁愁等是如鸿集，乡信难忘问鹊乾。
瓦屋三间非易借，蒯缑长铗莫我弹。
玉川那用轻参尹，沽酒谁为赤令韩。
移桂遂长新叶喜而赋之
张弼（明代）

百年古桂此移栽，旧叶渐飞新叶催。春雨深滋生意复，秋风又送好香来。

爱渠傲雪凌霜掺，媚我吟风弄月台。公退携琴坐清荫，小山歌罢兴悠哉。
苦雨
释居简（宋代）

尺潦翻阶怒辊沙，沉阴物物殒精华。最怜万亩伤禾颖，忘却重阳对菊花。

原上有苗皆委地，水中无穗不生芽。占晴夜夜观西北，一缕何曾见暮霞。
次横山
梁有谦（明代）

系马村家日又曛，海偏风俗转愁闻。居人半葬鲲鳅腹，黎贼长依虎豹群。

怪石青天仍滴雨，峦山白昼亦霾云。南来忽堕思家泪，并作杨朱洒路分。
答刘使君
李畅（明代）

落日迷春树，天涯忆去年。揶揄空自诧，衰病有谁怜。

旧业堪招隐，新诗解入禅。知君未得意，共结小山缘。
岳祠
高明（元代）

莫向中原叹黍离，英雄生死系安危。
内庭忽下班师诏，绝漠全收大将旗。
父子一门甘仗节，山河千里竟分支。
孤臣尚有埋身地，二帝游魂更可悲!
峡山寺
白玉蟾（宋代）

重楼复屋枕层崖，想有残碑锁翠苔。
但见苍山如壁立，不知绿翠自何来。
岩花满眼红而紫，谷鸟呼名去复回。
便欲买舟从此隐，岂惟一处子陵台。
漫成七首
张耒（宋代）

溪水春来清荡沙，溪南溪北是人家。
依依陌上多情柳，簇簇原头自在花。
满江红 寿邹给事
杨炎正（宋代）

豹尾班中，谁一似、神仙冠玉。认得是、当年唱第，斗间星宿。

万卷平生都看了，如今刬地无书读。向云霄、去路有行堤，沙新筑。

黄封酒，生朝禄。金缕唱，生朝曲。且通宵一醉，剩裁红烛。

待做太平真宰相，黑头坐对三槐绿。问恁时、犹有甚除书，长生箓。
鬲溪梅令·丙辰冬自无锡归作此寓意
姜夔（宋代）

丙辰冬，自无锡归，作此寓意。

好花不与殢香人，浪粼粼。又恐春花归去绿成阴，玉钿何处寻。
木兰双桨梦中云，小横陈。漫向孤山山下觅盈盈，翠禽啼一春。
送蓬丘山人张以道归吉州
曹彦约（宋代）

山人曾著宰官衫，了事还为马口衔。
别我三年无瞬息，思君一口尚巉岩。
人生契合常如此，吾道年来见大凡。
雨后只愁风力健，江空无计款归帆。
刘生病归
石介（宋代）

泰山山前有琼圃，其中不树蕨与薇。
千头绿竹瑶实甘，百亩玉芝丹粒肥。
麒麟于于凤凰饱，鼓烈奋臆扬清辉。
徂徕山下少耕锄，蒿藜满圃无芳菲。
驺虞不住鸾鸟去，日暮啁啾燕雀飞。
嗟哉刘生失所投，不住泰山徂徕依。
经年彩掇不得饱，正是新春癯瘠归。
酬杨八庶子喜韩吴兴与余同迁见赠
刘禹锡（唐代）

早遇圣明朝，雁行登九霄。文轻傅武仲，酒逼盖宽饶。
舍矢同瞻鹄，当筵共赛枭。琢磨三益重，唱和五音调。
台柏烟常起，池荷香暗飘。星文辞北极，旗影度东辽。
直道由来黜，浮名岂敢要。三湘与百越，雨散又云摇。
远守惭侯籍，征还荷诏条。悴容唯舌在，别恨几魂销。
满眼悲陈事，逢人少旧僚。烟霞为老伴，蒲柳任先凋。
虎绶悬新印，龙舼理去桡。断肠天北郡，携手洛阳桥。
幢盖今虽贵，弓旌会见招。其如草玄客，空宇久寥寥。
偈颂一百六十首
释宗杲（宋代）

举头忽睹明星现，因兹眼病见空华。
今日还渠旧光彩，碧眸炯炯照尘沙。
水龙吟·自侧金卮
黄孝迈（宋代）

自侧金卮，临风一笑，酒容吹尽。恨东风、忙去熏桃染柳，不念淡妆人冷。惊鸿去後，轻抛素袜，杳无音信。细看来，只怕蕊仙不肯，让梅花俊。
寒食病起二绝 其一
周紫芝（宋代）

桃花落后燕双飞，三度清明换客衣。犹有江南故乡梦，起寻杨柳插朱扉。
严先生祠堂
尹台（明代）

江阁斜阴倒碧流，钓台崛立水云幽。图中物色今谁肖，帝侧星文不可求。

往矣功名成邓寇，时哉心迹合巢由。南阳旧识狂奴态，底事犹持谏议留。
次韵侍祠南郊
秦观（宋代）

风马云车下九天，郊柴初告帝心虔。
天如倚盖临坛上，星若连珠绕御前。
缥缈佩环参雅奏，迢嶢楼阁抱非烟。
侍臣举酒欣相属，醉看参横左右肩。
舟行过昭化望远山秀色柬幕中诸丈
程公许（宋代）

剑北山巑屼，剌眼乱矛戟。
烟云借光景，稍觉含秀色。
倚拷墙遐瞻，慨我三友益，
有怀无与晤，搔首暮云碧。
同陈集生崔芷林守岁何龙友寓 其一
李孙宸（明代）

寒色销残腊，条风早已均。言寻乡国侣，共待帝城春。

绿酒杯传蚁，青烟烛吐银。商量开岁事，休负柳梅新。
送永寿王赞府径
岑参（唐代）

当官接闲暇，暂得归林泉。百里路不宿，两乡山复连。

夜深露湿簟，月出风惊蝉。且尽主人酒，为君从醉眠。
吴中暑雨
张方平（宋代）

泽国气温湿，暑候尤郁蒸。矧更并江海，霖霪久相仍。

沉阴不暂解，云雾常昏凝。蛾蝶败禾麦，鳅鳣占田塍。

菌本出床脚，藓痕粘杖藤。蜗蚓离窍窦，伸缩殊自矜。

蛙黾聒昼夜，耳惯犹愁憎。漫水接河汉，宁复分淄渑。

暑弱为寒冒，阳微遭阴凌。震雷寂不发，凄风时暴兴。

孰此宰四序，令烦无威棱。将由列缺惰，何处閒曲肱。

飞廉独掀扑，公尔作阴朋。共力起波浪，势且襄冈陵。

涉古考经说，助阳义有凭。古典救日法，于社萦朱绳。

置麾伐五鼓，消慝使勿胜。庶几灾沴革，幸获忻谷登。

幽斋窗户闇，懵瞀思不澄。有如坐盎缶，巾羃施层层。

疚心忝抚字，搔首徒鬅鬙。安得昏霾辟，坐见白日升。
和谢景英提干
曹勋（宋代）

公家绣户压城垣，物采随时入懒轩。
人倚层楼风满槛，江涵秋影月当门。
剩闻芗渌罗襦丽，醉看金荷烛影昏。
可但颓然信真率，亦思秀句得重论。
除夕偶忆杜诗四十明朝是语有感作曹事 其一
王世贞（明代）

四十明朝是，愁来酒易醺。流年杯后得，绪景句中分。

寒勒孤村雪，春生大海云。浮名殊自苦，吾意欲无闻。
秋江钓者
潘德元（明代）

江湖最乐是渔翁，何地无天着钓篷。
见惯白鸥浑不避，一丝晴飏蓼花风。
九月二十二日晓倚楼
方回（元代）

北斗挂楼北，晓柄正指东。
乃知今夕昏，移以招西风。
南州霜未降，九月已过中。
候虫既无声，天犹迟过鸿。
一岁事垂了，吾生将无同。
春草百种死，夏木千林空。
依依墙壁间，独剩残菊丛。
日出万马动，谁其知此翁。
视月诗
虞骞（南北朝）

清夜未云疲，珠帘聊可发。泠泠玉潭水，映见蛾眉月。

靡靡露方垂，晖晖光稍没。佳人复千里，馀影徒挥忽。
偈颂三十首
释印肃（宋代）

佛是西天之梵语，此土将觉义以同名。
心边不觉属众生，心转觉时一切佛。
佛开口处为言教，化导迷心转觉心。
众生开口成寐语，沙魇群迷叫不醒。
迷悟不同希达者，诸佛方便救迷情。
情忘想尽明心者，海藏琅函不可轻。
在在处处堪闻演，共祝吾皇亘古今。
臣忠子孝那边静，风雨调和物物成。
是非一体元无二，佛与众生不出心。
我今圆满如来藏，唯愿众生发信心。
等与如来同受用，一闻千悟永瞻钦。
这回针芥若不遇，刹那失足坠幽冥。
阎公问汝将何答，未免刀山火焰林。
地狱皆因心不悟，一十八界杳难寻。
八万四千城可畏，铁围无间苦呻吟。
个中不遇佛光照，万劫无由得山轮。
忉利诸天因业坠，后闻天鼓复超升。
人生有限空花相，光阴迅速岂堪停。
古人究竟如救头，后士无依岂不惊。
一失人身难再复，荣华富贵苦来临。
如今自有非他事，性水澄清理甚深。
海印森罗融万象，湛然无古亦无今。
化无所化知无二，自肯随心了此经。
邵伯埭下寄高邮陈郎中
徐铉（宋代）

故人相别动经年，候馆相逢倍惨然。顾我饮冰难辍棹，

感君扶病为开筵。河湾水浅翘秋鹭，柳岸风微噪暮蝉。

欲识酒醒魂断处，谢公祠畔客亭前。
逍遥堂五咏
傅察（宋代）

堂上西风至，郊原岁事成。
雨馀虹影落，云霁露华清。
唧唧蛩鸣夜，飘飘雁渡晴。
登临多物色，笔落竞纵横。
颂古二十九首
释师体（宋代）

投子下绳床，张非孟八郎。
不摇三寸舌，未免鬼分贓。
眼底欲条直，临机争探囊。
裂破古今无面目，纵横何处有关防。
燕中怀古拟高达夫宋中作 其五
沈守正（明代）

辽家全盛日，妆楼接水开。云构尽丰草，娥眉安在哉。

后王委土侧，岿然峙北台。
贝州乱二首 其二
刘攽（宋代）

金印他时恩泽侯，专城意气凛生秋。军中成败如翻水，空使明堂旰食忧。
梁叠石广文奉节母冯夫人还自琼南喜作
陈恭尹（清代）

长林欲静风不息，谁家母子俱头白。闻君奉母海外还，使我悠然生喜色。

君家有母世所无，生年二十鸾镜孤。呱呱黄口始匍匐，高堂尚有翁与姑。

况经丧乱兼寇贼，绸缪牖户多艰虞。孝养能成义能教，俾君卓立恢弘图。

海潮之东朱厓北，虎皮高坐为师儒。板舆迎母就官舍，薄禄聊作反哺乌。

母为喜慰开一笑，苍天不负吾区区。解簪脱珥置学产，琼人勒石婺山隅。

春秋献祝皆俎豆，自兹庙食终不渝。五十年来冰雪操，三千里外舟车途。

鲸波鹏浪往复返，鬼神呵护良非诬。瑶池青鸟会献果，丹山小凤还将雏。

有司褒异表节行，闾里传述为楷模。呜呼，君家有母世所无，人间宁得此丈夫。
水亭
王庭圭（宋代）

新暑池亭上，竹风吹我衣。残花经眼尽，好鸟傍檐飞。

水面澄阴阔，橘林香气微。傥容携茗具，来此避炎威。
过野翁亭因登岝崿山憩崇寿院僧轩共成四绝句
张镃（宋代）

岩隈萧寺得跻攀，数翠邀岚不复难。
已向城中专一壑，更须随处款青山。
句
戚明瑞（宋代）

才听黄鹂便断肠。
端砚六绝
陈宓（宋代）

忆昔先臣从武皇，最承天宠与恩光。
孤儿白发虽图报，见著乌号泣数行。
和谢吏部铁字韵三十四首·纪德十一首
邓肃（宋代）

引领门墙数舍耳，剑之水源自樵水。
裹粮问道嗟未能，参前倚衡见夫子。
自笑昔为尘土人，春狂时逐卖符嗔。
年来懒惰百事废，洗空人伪惟葆真。
更余净业磨未绝，强继弥明不知拙。
岂是螳螂敢当车，貘兽从来食铜铁。
次韵严巨孟
郑侠（宋代）

侠也生来拙，论才寸不通。
趋时惭寡术，守古又无功。
永日书千卷，闲宵月数峰。
惟期贤者达，邃阖见开通。
城上（一作空城）
杜甫（唐代）

草满巴西绿，空城白日长。风吹花片片，春动水茫茫。

八骏随天子，群臣从武皇。遥闻出巡守，早晚遍遐荒。
示禅人
释慧远（宋代）

六尘不恶机难测，三昧无声妙莫穷。
脱体顿抛忘朕迹，瞎驴何处觅行踪。
海棠通花凤
赵佶（宋代）

锦棠天与丽，映日特妖娆。五色绚仪凤，真堪上翠翘。
易守建业毅夫有诗赠别次韵五首 其五
陆佃（宋代）

谁信金陵刺史肠，曾怀珠玉夜光芒。一尘侍从才虽短，双奉君亲日更长。

得郡免营三釜粟，过都容捧万年觞。遥知南北相望处，风在檀栾月在棠。
颂古二十九首 其十
释师体（宋代）

饿鬼鞭死尸，仙人礼枯骨。野犬吠荒丘，铁山空突兀。

六合群灵竞出头，不知何处为窠窟。
洪法寺遇乡僧
李梦阳（明代）

烂熳春游处，重来冬日凄。松风犹故壑，露叶巳新蹊。

废井浮阳出，巍阡冻雾栖。逢僧话乡曲，寒望转萋迷。
伏暑经桐庐道中 其三
黎民表（明代）

草烂松枯太剧晴，转多烦热是舟行。惊湍夜入还家梦，疑是青林风雨生。
送诗卷还参寥
邹浩（宋代）

盈轴新诗字字清，弥天元不愧声名。茂陵消渴无医处，赖有醍醐得细倾。
万叔永诞日在孟秋，乃以重九开燕俟佳节也予不获与称觞之列作诗以贺
王十朋（宋代）

种德尤胜窦十郎，灵椿未老桂先芳。一门此去无疑大，五福他年未易量。

凤穴生雏梧正碧，龙山开宴菊初黄。吾乡此会从来少，恨不登堂举寿觞。
题亚子分湖旧隐图二首 其一
丁上左（清代）

南国隐君子，文坛先柳州。人迁新宅第，梦绕旧湖楼。

往事余图画，儿时感钓游。浮生本羁旅，何必恋林邱。
题王岩起乐斋三首
刘子翚（宋代）

我亦云根结小房，年来与世略相忘。
定知可蜕纷华事，不及弦歌气味长。
重九登楼 其一
陈士荣（清代）

两度重阳忆壮游，况逢佳节更登楼。临风有客开襟挹，入座何人借箸筹。

平远江山天淡荡，高寒云物影沈浮。凭栏几遍难成句，崔灏题诗在上头。
寄题峡州宜都县古亭
郑獬（宋代）

古人已逐秋草没，明月空随秋浪翻。
安得古人似明月，长来此地对金樽。
赠长城庾将军
李频（唐代）

初年三十拜将军，近代英雄独未闻。向国报恩心比石，

辞天作镇气凌云。逆风走马貂裘卷，望塞悬弧雁阵分。

定拥节麾从此去，安西大破犬戎群。
以玉带施元长老元以衲裙相报次韵〔二首〕
苏轼（宋代）

病骨难堪玉带围，钝根仍落箭锋机。
欲教乞食歌姬院，故与云山旧衲衣。
此带阅人如传舍，流传到我亦悠哉。
锦袍错落真相称，乞与佯狂老万回。
道傍屋
全室宗泐（明代）

道傍谁家有古屋，主人不在行人宿。
门户萧条四壁空，野草依然映阶绿。
春燕归来细相认，绕屋低飞疑不定。
徒令独客久咨嗟，无复高堂乐繁盛。
一从兵火照坤维，十家九家无孑遗。
愿留此屋行人宿，莫问主人归不归。
和元诗末篇之意二绝寄友人 其二
欧阳澈（宋代）

酒圣会须中北海，机锋谁敢触曹溪。英雄自有回天力，造化都来只小儿。
偈颂八首 其五
释宗印（宋代）

通身画锦赤骨力，卖扇老婆手遮日。无手人，一拳是一拳。

无足汉，一踢是一踢。阿呵呵，九九元来八十一。
奉赠叶□郎新湖诗
余鼎（唐代）

赏眺新湖趣，澄漪写物华。采蘋经绿溆，垂钓倚枯槎。

水动鱼惊鸟，风摇蝶□花。宛然登兴处，宁羡武陵家。
雪村晚酤图
陆深（明代）

崆峒万木冻不僵，琼瑶一片埋夕阳。云安道上少行客，百花潭西封草堂。

桥回溪转疑无路，前村依稀后村暮。时见青帘猎猎招，如闻白雁翩翩度。

天涯摇落空岁华，翠微自有高人家。林端红叶饱茶灶，梁上青蚨挑画叉。

一斗鹅黄正堪买，拍浮好怀同北海。不来租吏浑无哗，夙约溪翁如有待。

川源窅窱古人风，幸际车书万国同。床头何用纪岁历，门外但送邮诗筒。

凭谁致此好气象，必有明君与贤相。托斋先生素心人，悬此一幅高堂上。

画家画意不画形，当朝戴进最有声。未歌三白呈祥瑞，先兆六符开太平。
石城
李莲（清代）

晋代衣冠空薜萝，石城埤堄尚娥娥。镇雄江汉山增险，藩撤孙吴水不波。

混一方知臣力瘁，忧危孰料女戎多。废兴堪下千秋泪，若问浮名心已磨。
探春慢（龟翁下世后登研意）
吴文英（宋代）

径苔深，念断无故人，轻敲幽户。细草春回，目送流光一羽。重云冷，哀雁断，翠微空，愁蝶舞。荡鸣澌，游蓬小，梦枕残云惊寤。

还识西湖醉路。向柳下并鞍，银袍吹絮。事影难追，那负灯床闻雨。冰溪凭谁照影，有明月、乘兴去。暗想思，梅孤瘦、共江亭暮。
去秦
梁熙（清代）

青阳催淑景，林麓一朝新。鸟鸣东郊路，飘然今去秦。

惟昔抗遐东，岂期傍风尘。蒲鞭违夙愿，中夜自酸辛。

将投衡泌老，翻作京国人。潦倒时何济，展转志欲伸。

父老壶浆惠，道周拥劝频。今年雨泽足，君不待芳春。

对此心恻恻，幽怀未易陈。知尔难忘旧，泪眼寄渭滨。
古风送刘委游试艺南宫
杨万里（宋代）

西溪先生刘夫子，个是国士天下士。
家庭孝友眷里风，义气高寒秋後水。
艮斋荐书叫九关，重华表闾上半天。
人冤有德却无位，天报芝兰满阶砌。
诸孙个个九凤雏，此郎轩轩千里驹。
槐花再登乡老书，桃花一跳化龙鱼。
堂上双亲黑头在，日唤子孙倚门待。
绿衣归上千岁觞，还我西溪读书债。
存之
邹浩（宋代）

品目从来号智囊，保身何事缺堤防。青钱得谤由东府，白简绳堤到北堂。

朝散郎应无所惜，太夫人岂不忧伤。平生尽入禅师室，到此方知道力强。
人日玩雪应制
刘宪（唐代）

胜日登临云叶起，芳风摇荡雪花飞。

呈晖幸得承金镜，飏彩还将奉玉衣。
两日意殊不怿作短歌自遣
陆游（宋代）

一月得笑才四五，十事败意常八九。
国中谩说无双士，天下元无第一手。
平生爱酒恨小户，半世为文真弊帚。
劫灰处处吊兴亡，宿草年年哭交友。
君看丈夫得意时，大冠如箕印如斗；一朝弃去岂复论，衣破何妨露双肘。
有时采药二室间，亦或钓鱼五湖口。
死来万古一熟眠，安用虚名传不朽！
读修睦上人歌篇
李咸用（唐代）

李白亡，李贺死，陈陶赵睦寻相次。须知代不乏骚人，

贯休之后，惟修睦而已矣。睦公睦公真可畏，

开口向人无所忌。才似烟霞生则媚，直如屈轶佞则指。

意下纷纷造化机，笔头滴滴文章髓。明月清风三十年，

被君驱使如奴婢。劝君休，莫容易，世俗由来稀则贵。

珊瑚高架五云毫，小小不须烦藻思。
次韵钱申伯山堂之咏
李弥逊（宋代）

净坊秋色老苍官，檐额飞云细可攀。
客梦偶随疏雨断，僧游长可暮钟还。
似闻遗锡藏银地，亲见高人住骨山。
愁绝寒江归去路，乱峰青处望双鬟。
次才叔和龚司令九日韵
许及之（宋代）

满院西风把菊天，官身閒暇亦悠然。恍思杜老浮舟日，绝胜彭城戏马年。

岂待白衣开笑口，不妨乌帽庇华颠。却愁明发还多事，诗在龙山落照边。
赠李郎中
杨浚（唐代）

仙郎早朝退，直省卧南轩。院竹自成赏，阶庭寂不喧。

焚香开后阁，起草闭前门。礼乐风流美，光华星位尊。

荣兼朱绂贵，交乃布衣存。是日登龙客，无忘君子恩。
和子野四首
仇远（元代）

亨涂即畏涂，暮境欲何如。
索米多贫士，钞诗欠小胥。
自缘乡梦熟，顿与世情疏。
会约逃名者，山间倒跨驴。
画家霜景与烟景淆乱余未有以易也丁酉冬燕山
董其昌（明代）

晓角寒声散柳堤，千林雪色亚枝低。
行人不到邯郸道，一种烟霜也自迷。
渡海谒两伏波将军祠
曾丰（宋代）

长安百二汉山何，更遣南征两伏波。
自计有何饶社稷，相寻无已枉干戈。
一时夸大心难制，千载英雄迹未磨。
逐客乞灵几前辈，丰碑费我小摩挲。
重九以疾不能主席因成小诗劝北园诸官饮
韩琦（宋代）

病襟深惜好重阳，莫接郊园醉晚芳。豪饮直输无比户，清欢全落少年场。

感时萧索休成咏，中酒无流不是伤。猛战巨觥吹嫩菊，且陶佳节趁康强。
春晴
胡仲弓（宋代）

寒斋浅酌喜新晴，绝倒湘累赋独醒。
清坐苦无佳客话，朗吟生怕俗人听。
五湖四海双尘屐，万壑千岩一画屏。
云雨丛来翻覆手，黄昏更看照泥星。
南归诗十八首
李流芳（明代）

吾爱陶彭泽，出处皆草草。
动必求其全，俗人自缠扰。
吾尔廿年交，知子如余少。
爱子无俗情，俗情亦自好。
口常说隐沦，身复恋温饱。
蹉跎两不遂，此意各能了。
兹游计百日，日日同倾倒。
鼙鼓声动天，风涛势翻岛。
寝食间谈谐，赖以忘病恼。
不知分手路，只此阊门道。
经过虽有期，别怀自悄悄。
子归及桃花，六桥踏清晓。
别业在龙泓，泉石真可老。
我归百无欢，烧笋听春鸟。
秋风从子游，松阁为我扫。¤
代蜀总直召宴制帅乐语口号
李曾伯（宋代）

晓来微雨过前溪，见说桃花水正肥。
人送风帆还紫闼，客随星履探测黄扉。
昔陪关上青牛到，今趁辽东白鹤归。
留得春风满全蜀，尚知杨柳赋依依。
送李端卿之邺台
麻革（元代）

僮马戒晨装，新霜木叶黄。嗟余无壮节，送子惨离肠。

林虑荒秋色，清漳下夕阳。遥知一尊酒，吊古邺城傍。
寄崔之仁山人
姚合（唐代）

百门坡上住，石屋两三间。日月难教老，妻儿乞与闲。

仙经拣客问，药债煮金还。何计能相访，终身得在山。
偈颂一百三十三首 其一三二
释法薰（宋代）

寻常颠说倒说，何曾开口动舌。不妨雪上加霜，更与诸人一决。
嘉佑寺留别丕上人
皮公弼（宋代）

两年无惠及编望，蜀道天难六月行。
深羡高僧捐世累，竹风清处听泉声。
江城子·一番风雨一番凉
李处全（宋代）

一番风雨一番凉。炯秋光。又重阳。潇洒东篱，浑学汉宫妆。今日阳须开口笑，花露袅，鬓云香。泼醅新取淡鹅黄。趁幽芳。趣飞觞。落帽当时，□发少年狂。万事破除惟有此，尘外客，醉中乡。
临高台
萧衍（南北朝）

高台半行云。
望望高不极。
草树无参差。
山河同一色。
髣髴洛阳道。
道远离别识。
玉阶故情人。
情来共相忆。
残月偶兴
王讴（明代）

霜露凄苦寒，残月空城陌。
愁客自无聊，闭门坐遥夕。
乏欢尊委尘，暗影镫摇壁。
水气浩林逵，带月澄虚白。
起视夜方中，孤雁东南适。
出门
缪谟（清代）

四日犹新婚，出门何草草。离别有千名，此别古来少。

萧声绝不欢，麝气偏可恼。本是吉时辰，翻为恶怀抱。

羞涩红烛枝，仿佛颜色好。焉能识心性，尚未辨手爪。

墙下花娟娟，篱边竹袅袅。春光岂别时，况走燕京道。

念子嫁已迟，恐我归复老。
燕子
武衍（宋代）

燕子搀风入画楹，不知人傍绿窗行。
香泥惊落忽飞去，却向桐华顶上鸣。
猎骑图秋景
商辂（明代）

蓟门霜落悲秋草，叶飞满地无人扫。銮舆晓出明光宫，扬鞭走马关东道。

天闲十二分雁行，虎蹲豹踯争低昂。戎袂吹风日杲杲，阵云横塞天茫茫。

兔奔鹿驰何迫速，长剑短戟相追逐。萧萧响彻云影寒，呦呦鸣透空山绿。

野雉戛戛原头飞，锦毛五色光陆离。翻身抽矢将欲射，巧力恐逐冰弦移。

丹青一幅监前代，几度桑田变沧海。灵囿灵沼尚可徵，金城汤池将安在。

东龙行日西龙雨，乾坤已属大明主。当今偃武更脩文，世际雍熙侔舜禹。
再次前韵送王文安四首 其一
陈恭尹（清代）

老向京华著布衣，文心侠骨世应稀。发同野鹤参差出，身似高云自在飞。

沧海路遥多酒伴，太湖家近有渔矶。晨昏且喜莱衣是，岁月宁论伯玉非。
意尽吟
邵雍（宋代）

意尽于物，言尽于诚。
矫情镇物，非我所能。
颂古六十二首 其二十三
释清远（宋代）

祖佛场中不展戈，后人刚地起詨讹。道泰不传天子令，时清休唱太平歌。
送魏季羔游长沙觐兄
司空曙（唐代）

芦荻湘江水，萧萧万里秋。鹤高看迥野，蝉远入中流。

访友多成滞，携家不厌游。惠连仍有作，知得从兄酬。
虞美人 春去
陈素贞（清代）

东风吹梦浑无迹。芳径苔痕积。一帘飞絮正愁人。

寂寞红芳，深护绿荫新。

凭栏惆怅春何在。顿觉流光改。饯春时节几多愁，遥指吴淞，天际盼归舟。
淡黄柳·空城晓角
姜夔（宋代）

客居合肥南城赤阑桥之西，巷陌凄凉，与江左异。唯柳色夹道，依依可怜。因度此阕，以纾客怀。
空城晓角，吹入垂杨陌。马上单衣寒恻恻。看尽鹅黄嫩绿，都是江南旧相识。
正岑寂，明朝又寒食。强携酒、小桥宅。怕梨花落尽成秋色。燕燕飞来，问春何在？唯有池塘自碧。
题清远峡和光洞
安昌期（宋代）

蕙帐将辞去，猨猱不忍啼。
琴书自为乐，朋友孰相攜。
丹灶非无药，青云别有梯。
峡山余暂隐，人莫拟夷齐。
与毛茶干赵司法游东湖四首
任希夷（宋代）

才隽真龙种，官闲似马曹。
班扬趋后胜，李杜漫残膏。
阿阁宜巢凤，词林合跨鳌。
未应久留滞，湖海只诗豪。
次韵杨廷秀郎中游西湖十绝 其一
喻良能（宋代）

湖波万顷泻镕银，妙句谁能敌李绅。桡影缓随红蓼岸，荷香细著白纶巾。
登乐民楼
洪良浩（清代）

汉沛周岐尚有村，龙蟠虎踞势腾奔。山从白岳分千脉，水到沧腾会一门。

骏马云屯同冀代，雄城棋布壮藩垣。如今万岁桥前路，惟有笙歌日夕暄。
久客思归感兴
周弼（宋代）

久客空江上，閒吟对石门。
青山非远近，流水自朝昏。
夜月添乡梦，春风入烧痕。
翻思南郭路，迢递隔烟村。
大蜀皇帝寿春节进尧铭舜颂二首。舜颂
贯休（唐代）

高高历山，有黍有粟。皇皇大舜，合尧玄德。五典克从，

四门伊穆。大道将行，天下为公。临下有赫，选贤用能。

吾皇则之，无斁无逸。绥厥品汇，光光得一。千辐临顶，

十在随跸。大哉大同，为光为龙。吾皇则之，圣谋隆隆。

纳隍孜孜，考考切切。六宗是禋，五瑞斯列。排麟环凤，

披香立雪。四夷纳赆，九围有截。昔救世师，降生竺乾。

寿春亦然，万年万年。
诗二首
方回（元代）

一牝犹嫌将两雄，趋新背旧片时中。
陡忘前主能为叛，乍事他人更不忠。
玉碗空亡无易马，绛桃犹在未随风。
何须苦问沙吒利，自是红颜薄老翁。
寄题德清周氏牡丹花台
方回（元代）

百品千株养牡丹，远同京洛近新安。
种非宝贵不能种，看到子孙方是看。
麟脯琼浆金凿落，蛾眉翠袖玉阑干。
天香易赋难陪席，政恐诗翁骨相寒。
竹 其一
吴惟信（宋代）

所爱幽窗下，烟丛与露枝。才闻风起处，便是雨来时。

节直将谁比，心空只自知。青青长在眼，休说化龙迟。
山中作
处默（唐代）

席帘高卷枕高欹，门掩垂萝蘸碧溪。

闲把史书眠一觉，起来山日过松西。
过清河烟雾不见山
陆深（明代）

春气浓如酒，沈沈醉远山。爱飞孤鸟没，随意片云閒。

兴为寻芳发，尘怜扑面还。石桥流水漫，立马听潺湲。
甘州（题疏寮园）
周密（宋代）

信山阴、道上景多奇，仙翁幻吟壶。爱一邱一壑，一花一草，窈窕扶疏。染就春云五色，更种玉千株。咳唾骚香在，四壁骊珠。

曲折冷红幽翠，涉流花润净，步月堂虚。羡风流鱼鸟，来往贺家湖。认秦鬟、越妆窥镜，倚斜阳、人在会稽图。图多赏，池香洗砚，山秀藏书。
满江红
刘克庄（宋代）

月露晶英，融结做、秦宫块砾。长殿后、一年芳事，十分秋色。织女殿边云锦烂，天台赋里晴霞赤。恍女仙、空际驾翔鸾，来游息。

装束晚，飘零急。今不乐，空追惜。欠红牙按舞，朱弦调瑟。岂是时无花鸟使，是他自择风霜国。任落英、狼藉委苍苔，稀行迹。
春日书怀二首
王炎（宋代）

余月雨新歇，风日亦已和。
佳木颇秀整，好鸟仍啸歌。
今我苦不颇，如此春意保。
喧寂有异境，穷达元同科。
此道贵坚壁，外物将倒戈。
有慨怀古人，执柯能伐柯。
重阳病起
黄恩彤（清代）

困余起步画廊东，闷把茱萸数晚红。四面寒山黄叶下，一声断雁碧云中。

兴来欲觅登高侣，病后难禁落帽风。自叹吟身如瘦鹤，不堪重醉菊花丛。
次韵仇仁近晴窗二首
方回（元代）

涧毛足可继晨羞，窗暗窗明日去留。
古道海深磐石坠，时情风缓暖丝游。
天渊有间终何恨，人我相违各不求。
四顾茫然欲焉往，一寒端为效忠谋。
晚唐体
韩淲（宋代）

一撮新愁懒放眉，小庭疏树晚凉低。牵牛织女明河外，纵有诗成无处题。
祝英台近·暖风回
张鎡（宋代）

暖风回，芳意动，吹破冻云凝。春到南湖，检校旧花径。手栽一色红梅，香笼十亩，忍轻负、酒肠诗兴。小亭凭。几多月魄□□，重重乱林影。却忆年时，同醉正同咏。问公白玉堂前，何如来听，玉龙喷、碧溪烟冷。
同邵进士晋涵寻益然大师塔不得
洪亮吉（清代）

大师裹足蹁跹衣，佛手曾杀千熊罴。飘然来归竹窗下，野鸟入掌呼晨饥。

浮云白日忽一转，粥鱼声长鬓毛短。缘床鼠怯剑气腥，隔竹猿窥箭瘢满。

旄头星落白虎倾，亘亘宇宙当消兵。海滨招鲁岂同调，午日吊屈斯平生。

呜乎男儿生为冤禽死作佛，生忆名山死归骨。天都成云荡胸热，上升为星下作石。

枯残姓氏何足惜，自与此山同始卒。
偈一百二十首 其四十四
释怀深（宋代）

宗门标致久凄凉，佛鉴山头又坐亡。昨夜灯前即屈指，不知谁解整颓纲。
黄雀儿
陆之裘（明代）

黄雀儿，无食我谷，家中有釜，县里有斛。
黄雀儿，尔胡不仁，朝食我谷，暮食我谷，东家无网罗，
西舍无粘竿，南村无弓箭，北邻无弹丸，家人为汝辛苦不
得闲。
黄雀儿，莫欺人，城中小儿利汝肥，捕汝日暮鬻市门。
黄雀儿莫饱食，饱食身渐肥，东飞化为蛤。
陈蒙允德东庄八景
龚诩（明代）

采菊见南山，佳兴与心会。渊明千载馀，高情付吾辈。
王夫人挽词
李复（宋代）

家声昔冠秦中望，妇学今传颍上风。
百岁流光方过半，新春逝水忽驰东。
丹山凤泣归巢冷，寒月乌啼反哺空。
他日拂弦悲旧曲，应将哀恨寄孤桐。
次韵十绝 其一 休官
楼钥（宋代）

人生宁问草堂资，乞得闲身且径归。惭愧舅甥俱就隐，澹然相对两忘机。
游仙词三十三首
王镃（宋代）

华山九节玉菖蒲，千度秋风叶不枯。
洞里久餐松乳餍，秦人还识此根无。
代女道士王灵妃赠道士李荣
骆宾王（唐代）

玄都五府风尘绝，碧海三山波浪深。桃实千年非易待，

桑田一变已难寻。别有仙居对三市，金阙银宫相向起。

台前镜影伴仙娥，楼上箫声随凤史。凤楼迢递绝尘埃，

莺时物色正裴回。灵芝紫检参差长，仙桂丹花重叠开。

双童绰约时游陟，三鸟联翩报消息。尽言真侣出遨游，

传道风光无限极。轻花委砌惹裾香，残月窥窗觇幌色。

个时无数并妖妍，个里无穷总可怜。别有众中称黜帝，

天上人间少流例。洛滨仙驾启遥源，淮浦灵津符远筮。

自言少小慕幽玄，只言容易得神仙。珮中邀勒经时序，

箫里寻思复几年。寻思许事真情变，二人容华识少选。

漫道烧丹止七飞，空传化石曾三转。寄语天上弄机人，

寄语河边值查客，乍可匆匆共百年，谁使遥遥期七夕。

想知人意自相寻，果得深心共一心。一心一意无穷已，

投漆投胶非足拟。只将羞涩当风流，持此相怜保终始。

相怜相念倍相亲，一生一代一双人。不把丹心比玄石，

惟将浊水况清尘。只言柱下留期信，好欲将心学松蕣。

不能京兆画蛾眉，翻向成都骋驺引。青牛紫气度灵关，

尺素赩鳞去不还。连苔上砌无穷绿，修竹临坛几处斑。

此时空床难独守，此日别离那可久。梅花如雪柳如丝，

年去年来不自持。初言别在寒偏在，何悟春来春更思。

春时物色无端绪，双枕孤眠谁分许。分念娇莺一种啼，

生憎燕子千般语。朝云旭日照青楼，迟晖丽色满皇州。

落花泛泛浮灵沼，垂柳长长拂御沟。御沟大道多奇赏，

侠客妖容递来往。宝骑连花铁作钱，香轮骛水珠为网。

香轮宝骑竞繁华，可怜今夜宿倡家。鹦鹉杯中浮竹叶，

凤凰琴里落梅花。许辈多情偏送款，为问春花几时满。

千回鸟信说众诸，百过莺啼说长短。长短众诸判不寻，

千回百过浪关心。何曾举意西邻玉，未肯留情南陌金。

南陌西邻咸自保，还辔归期须及早。为想三春狭斜路，

莫辞九折邛关道。假令白里似长安，须使青牛学剑端。

蘋风入驭来应易，竹杖成龙去不难。龙飙去去无消息，

鸾镜朝朝减容色。君心不记下山人，妾欲空期上林翼。

上林三月鸿欲稀，华表千年鹤未归。不分淹留桑路待，

只应直取桂轮飞。
小箬舟中望月
杨万里（宋代）

偶于古柳系春船，云放千峰月满川。跳入广寒宫里坐，下看碧玉镜中天。

斯须万象都成雪，遮莫三更且未眠。归到金陵入官府，梦中说梦也无缘。
麦垄
刘跂（宋代）

麦垄漫漫宿藁黄，新苗寸寸未经霜。手中马箠馀三尺，想见归时如许长。
哀诗录寄富溪朱孝子且以自哀吾母云
邓雅（元代）

吾母久已殁，汝母亦不存。哀哉不有母，何由生我身。

幼小俱失怙，丧乱家益贫。衣食仰慈母，教育乃成人。

母殁身独在，再见嗟无因。慈乌未返哺，哀鸣夜达晨。

呼天杳不闻，痛恨何由伸。母德实深厚，至哉比坤元。

报答恐无地，扬立当显亲。曾参有明训，与子书诸绅。
得叔毅书
强至（宋代）

故人消息苦难真，终日吴天望楚云。
黄鹄不知何处举，新莺应似此中闻。
旧来饮量还能几，别后诗才转不群。
勿遣长髯驰短札，数行千里赠殷勤。
次韵道卿寄同僚
邹浩（宋代）

从事休嗟我独劳，何如对雪咏瀌瀌。圣贤潋滟冬来美，朋旧绸缪老不凋。

仇览初年犹主簿，田单他日竟屠聊。上方侧席搜遗逸，未易沅湘作大招。
同神泉县尉游海惠院登三惠阁有怀汉州同官
郭印（宋代）

出郭幽寻偶一欣，初来犹未叹离群。
谁知萧寺悬荒野，却有层楼插暮云。
烟外遥岑仍隐隐，风边落叶更纷纷。
天寒日薄牛羊下，绕树归鸦不忍闻。
西江月（为细君寿）
管鉴（宋代）

好个今年生日，满堂儿女团栾。歌声不似笑声暄。满捧金杯争歌。

富贵功名任运，佳辰乐事随缘。白头相守愿年年。只恁尊前长健。
偈颂七十二首
释祖钦（宋代）

当机觌面黑漫漫，且待轻轻著眼看看。
剔起眉毛才拟议，便为为闻见色声瞒。
池荷
黄庚（元代）

红藕花多映碧栏，秋风才起易凋残。
池塘一段荣枯事，都被沙鸥冷眼看。
洛中郑悫三伏之际率宾僚避暑于使君林取大莲
陆文圭（元代）

外直中通异众芳，嗅来叶气胜花香。
一杯先吸鉴湖月，满口潜消玉井霜。
尤胜朱樱煎作蜜，何须紫蔗压为浆。
细看象鼻弯弯曲，剌手独嫌绿丙长。
二十字令 咏便面上栀子花为陆汉标赋
陈维崧（清代）

纨扇上，谁添栀子花。搓酥滴粉做成他。凝蝉纱。夭斜。
梦中谢和老惠茶
苏辙（宋代）

西邻禅师怜我老，北苑新茶惠初到。
晨兴已觉三嗅多，午枕初便一杯少。
七碗煎尝病未能，两腋风生空自笑。
定中直往蓬莱山，卢老未应知此妙。
种榆诗
文同（宋代）

昔我去守陵阳日，门前夹道初种榆。
今年我自山南归，向椽大者皆柱粗。
两边合阴若深洞，满地清影繁如铺。
是时暑气正炎酷，无处容此烦病躯。
昼摇清风夜筛月，日日不可离群株。
闲邀亲友坐其下，左右间设琴与壶。
人生适意乃为乐，此乐已恐他更无。
霜飚未起枝叶在，且与诸君同此娱。
鲁直弟稚川作屋峰顶名云巢
释德洪（宋代）

只今海上青石牛，曾卧天子黄金屋。下看朱紫如堵墙，上前诸公遭牴触。

眼高四海镜面空，潜山归来巾一幅。惭愧君家小冯君，自是河东真鸑鷟。

文章五色体自然，秋水精神出眉目。人间不识但闻名，水非醴泉石非玉。

江南一峰独高寒，时时笑语云间宿。弟兄出处两相高，故作云巢对山谷。
奉和庄致庵贰守留题小洞之作
章曰慎（明代）

逍遥林壑逢春日，缥缈干旌度水村。访古扪萝穿石径，探奇移席傍云根。

澄湖十里牵诗兴，暝色千峰落酒樽。况是登高能作赋，才名孰与大夫尊。
送张君玉赴宁江幕府七首
晁公溯（宋代）

莫言地近嶲昆明，刺史题书笔不停。
解道澄江净如练，空蒙山水是昭亭。
莺鸣十章寄戚伯瑞
彭龟年（宋代）

春花粲兮，两山之间。
谁与我适，觞咏以还。
东归次采石江
许棠（唐代）

东下经牛渚，依然是故关。客程临岸尽，乡思入鸥闲。

雨涨巴来浪，云增楚际山。渔翁知未达，相顾不开颜。
梁元彬招池上府会辞之以诗
李复（宋代）

东郊日日唤春催，得意晴天浩荡来。
病客强因寒食起，新花不荡老人开。
尘埃边叟抛书卧，鼓吹山翁倒载回。
欲问湖光几时净，试容扶杖独徘徊。
和沈侯叙别往祠岳
赵抃（宋代）

席上歌骊阕，风前嘶马骄。匆匆倾桂醑，一一上兰桡。

破浪欣无恙，依莲愧不憀。踟蹰重回首，云翼自扶摇。
龙潭阻风怀彭雪琴方伯
李鸿章（清代）

秋风纵酒浔阳郭，夜月联吟赤壁舟。往事隔年如昨日，故人击楫又中流。

万篙烟雨楼船静，六代江山画角愁。不见玄龙湖海气，卧闻凉吹撼汀洲。
芗林感旧
释行海（宋代）

平生最爱芗林石，奇树怪藤猿往来。
旧友共题行记处，如今字字是苍苔。
退居五首
宋祁（宋代）

干禄非三釜，躬耕恋一丘。
才无作奏巧，穷有著书愁。
雀噪门罗晚，蓬飞鬓葆秋。
平生鸥鸟志，未去恋沧洲。
混同江
杨宾（清代）

浩浩此江流，万古争日夜。我来独非时，但见寒光射。

雪埋高岸头，沙涨层冰下。顿辔驽马奔，杖策车轮过。

自昔戒垂堂，况复骑衡坐。来者纵莫欺，履薄还愁破。

东行出塞垣，百川此为大。千山更临江，崩奔争一罅。

虎踞与龙蟠，形势良非假。莫漫数金陵，渤海亦其亚。
遁迹
罗隐（唐代）

遁迹知安住，沾襟欲奈何。朝廷犹礼乐，郡邑忍干戈。

华马凭谁问，胡尘自此多。因思汉明帝，中夜忆廉颇。
中川席上送陈同甫
许及之（宋代）

眼底男儿隘六区，似君豪气有谁如。中原赤子头今白，天下苍生力未纾。

北阙有书流涕上，西山无地带经锄。共谈世事何时了，劝子加餐返故庐。
明珠篇
姚燮（清代）

妾心如明珠，明珠如月月不如。持以照君君当知。

君知之，可无语，君不我知复何语？心如月，泪如雨。

东家自理丝，西家自织纻。戚戚在宿昔，搴衣与君别。

鸳鸯同心罗带结，结不能解断之绝。垂杨二月东风吹，蝴蝶自向西园飞。

蝴蝶飞飞宿芳草，二月垂杨三月老。月缺还月圆，明珠落水不上天。

但愿明珠入水不复出，保尔精气三千年。
水车谣 其三
王家相（清代）

被当当，被当当，河枯田岸高于嶂。三步四步五步车，咿咿哑哑声不畅。

一步车五人，人人各殊状。瓶中米麦久已空，出无腰襦入无帐。

亦知性命悬须臾，且向中田谋馌饷。被当当，被当当。
句
范溶（宋代）

兰汀六雁图。
目痛一月未愈自和前九首
刘克庄（宋代）

隘矣匹夫疾视，鄙哉主父倒行。
止酒看花溅泪，吹灯见月羞明。
崖门吊古
张守谦（明代）

行殿荒凉锁瘴烟，乾坤万古见三贤。间关不惮勤王志，惨淡谁三救国迁。

无限忠魂依夜月，有时风雨洗胡膻。空馀波荡崖门水，遗恨前朝逝若川。
寄韩伯清
张翥（元代）

淫雨俄如此，能伤稼穑无。积阴霾日月，愁色满江湖。

老大心空壮，艰难道愈孤。美人秋水外，不寄锦襜褕。
乐府杂曲。鼓吹曲辞。朱鹭
张籍（唐代）

翩翩兮朱鹭，来泛春塘栖绿树。

羽毛如翦色如染，远飞欲下双翅敛。

避人引子入深堑，动处水纹开滟滟。

谁知豪家网尔躯，不如饮啄江海隅。
感寓 其二
朱诚泳（明代）

天道幽且远，明明谁敢欺。勿言不吾察，日鉴恒在兹。

所以古君不，敬畏日孳孳。出门如有见，影响真相随。

吾人贵居易，左绳右更规。淫荒苟失度，恐为天所遗。

公旦无逸篇，卫侯抑戒诗。愿言书诸绅，终身为我师。
次韵孙季和知县游西湖
释宝昙（宋代）

何人熨冰纨，弄趁春昼晴。
东风有底急，不容縠纹平。
堤回柳阴直，鸥鹭时合并。
无端棹讴发，惊飞度微明。
山固以画胜，湖应以诗鸣。
云烟小润色，草木同欣荣。
忆昔二妙俱，中有五字城。
打门看修竹，拄杖时一横。
鳞差几飞观，幽花亦多情。
老眼眩金碧，何年费经营。
应怜处士家，鹤亦太瘦生。
临风一长啸，荒田绝人耕。
偈倾一百六十九首
释智朋（宋代）

无用之用，其用甚大。
无功之功，其功甚博。
自然如龙得水，似虎靠山，
壶中春色异人间。
秋感四首 其四
刘峻（南北朝）

年年何事总悲秋，盍向清江侣白鸥。浪迹东南看画卷，行歌天地笑诗囚。

举杯浮影忧何在，荷锸寻山死即休。但使相逢倾意气，布衣疑胜舞阳侯。
送别余次襄太守 其三
关棠（清代）

弱龄思绮合，才高致誉早。伯玉一匣书，雷动长安道。

文章造平一，斯人亦已老。达者安坎坷，志士耻枯槁。

归云载奋飞，他山覆瑶草。荆阳古炎隈，希霖一洒宝。
试院赠三同官
陈造（宋代）

果饤茶瓯意未阑，独惭衰鬓映朱颜。
聚头长作三更语，屈指惟馀两日闲。
食叶蚕声行入听，探珠骊颔不应悭。
预怜朱墨秋宵永，咫尺灯窗断往还。
贺圣朝（送天与）
韩元吉（宋代）

斜阳只向花梢驻。似愁君西去。清歌也便做阳关，更朝来风雨。

佳人莫道，一杯须近，总眉峰偷聚。明年归诏上鸾台，记别离难处。
陈孔硕回泰和柬，寄其丈人罗楚翁处士
张昱（元代）

昔别翁未婚，翁今已抱孙。俊哉东床婿，玉树照名门。

知我丈人行，再拜情谊敦。惠顾每持酒，坐语移朝昏。

离居获轸念，殊慰羁旅魂。我自京城回，安分守丘樊。

家事复儒业，宁同东掖垣？尚赖稽古力，似若吾道存。

终焉营菟裘，两翁老青原。
宿感慈僧舍
周密（宋代）

刻刻数残更，依依梦未成。不堪孤客耳，当此万蛩声。

霜叶矜秋色，风林碎月明。旅怀多自感，景物况关情。
祁阳道中
刘克庄（宋代）

昨过知岑寂，重来况雪天。
人居难珊里，路在鸟巢边。
草市开还闭，茅山断复连。
潇江清似镜，悔不问归船。
同沈守劝农十首
陈造（宋代）

林花断续碧溪长，好在冰奁照靓妆。
泛腻流膏知远近，未妨粉水更添香。
登灵应台北望
白居易（唐代）

临高始见人寰小，对远方知色界空。

回首却归朝市去，一稊米落太仓中。
留滞
刘学箕（宋代）

何期踪迹又迟留，行止於人自不由。
梦境固知空似蚁，生涯却不拙于鸠。
碧涵一镜晴天阔，翠拥千峰宿雨收。
从此公馀须杖履，未应草草度春休。
生查子
王千秋（宋代）

功名竹上鱼，富贵槐根蚁。三万六千场，排日扶头醉。

高怀隘世间，壮气横天际。常是惜春残，不会东君意。
李方叔新宅
苏辙（宋代）

我年七十无住宅，斤斧登登乱朝夕。
儿孙期我八十年，宅成可作十年客。
人寿八十知已难，从今未死且盘桓。
不如君家得众力，咄嗟便了三十间。
李君虽贫足图史，旋凿明窗安净几。
闭门但办作诗章，好事时来置樽俎。
我恨年来不出门，不见君家栋宇新。
心安即是身安处，自揣头颅莫问人。
昼卧闻百舌
陆游（宋代）

雨後郊原已遍犁，阴阴帘幙燕分泥。
闲眠不作华胥计，说与春乌自在啼。
曾中丞平都蛮凯歌八首 其八
欧大任（明代）

辕门铙吹拥雕戈，大夏西收笮马多。汉殿侍臣欢上寿，白狼槃木尽成歌。
湖口舟中口号赠内 其三
屈大均（明代）

江之水浊湖水清，我如江水湖如卿。可怜江水将湖水，清浊同流无限情。
天开岩
王献臣（宋代）

觉皇普照黄金宅，西有峰峦插空碧。
地灵不放幽境开，都把云萝锁顽石。
与蔡扬州
释德洪（宋代）

五马东来数月间，十州人物帖然安。池边芳草新吟罢，楼外遥山昼卧看。

铃阁蜡烟秋色晚，谯门铜漏夜声寒。虽然自是云林客，犹把风流作话端。
宫词 其三十一
赵佶（宋代）

小院风柔蛱蝶狂，透帘浑是牡丹香。主人不向闲庭看，孔雀双眠宝砌旁。
近榆亭
陈造（宋代）

董老故自贫，但有满木杏。
别令雕虎守，探囊续人命。
我老断狡狯，昔人慵季孟。
惟余隐几地，可愈俗子病。
鸾
徐积（宋代）

吹箫台上曾歌舞，留住秦云伴秦女。近来长趁紫宸朝，麟凤肩随龙接武。
慎县修路者
王安石（宋代）

畚筑今三岁，康庄始一修。
何言野人意，能助令君忧。
肋力非无补，论心岂有求。
十年空志食，因汝起予羞。
凤岫春雨
柯廷第（清代）

岫耸东南万里遥，况当霢霂傍春朝。丝飘木末银花碎，响落松涛穴气寥。

微雨过时生众沸，白云飞处有人樵。凭虚不尽烟霞想，漫付关荆仔细描。
南浦
程垓（宋代）

金鸭懒熏香，向晚来春酲，一枕无绪。浓绿涨瑶窗，东风外、吹尽无红飞絮。无言伫立，断肠惟有流莺语。碧云欲暮，空惆怅，韶华一时虚度。

追思旧日心情，记题叶西楼，吹花南浦。老去觉欢疏，伤春恨，都付断云残雨。黄昏院落，问谁犹在凭阑处。可堪杜宇，空只解声声，催他春去。
缘识
宋太宗（宋代）

阮咸初立意，偷得姮娥月。
三柱应琴徽，五音更互发。
堪听诸调应，勾鏁无休歇。
闲暇优游子，顺风吟案揭。
时闻宣九奏，凤翅手轮抹。
引思何奇妙，广陵散白雪。
稀中逢绝艺，解弹能指拨。
放纵知狂逸，四弦凭審察。
慢来长不断，急则声相轧。
春莺虽好语，难将比并说。
贺运使学士分散徭人
余靖（宋代）

狂徭数载扰湘东，多谢招降息战攻。千里山川还汉界，万人戈甲卷秋风。

牛羊野放狼心伏，鹰犬閒眠兔穴空。不独事宁论爵赏，须知全活有阴功。
追和晦庵先生十梅韵
艾性夫（元代）

好花不必大，骨瘦花自小。
一点春有余，万古香不了。
赋得射雉歌送杨协律表弟赴婚期
刘商（唐代）

昔日才高容貌古，相敬如宾不相睹。手奉蘋蘩喜盛门，

心知礼义感君恩。三星照户春空尽，一树桃花竟不言。

结束车舆强游往，和风霁日东皋上。鸾凤参差陌上行，

麦苗萦陇雉初鸣。修容尽饰将何益，极虑呈材欲导情。

六艺从师得机要，百发穿杨含绝妙。白羽风驰碎锦毛，

青娥怨处嫣然笑。杨生词赋比潘郎，不似前贤貌不扬。

听调琴弄能和室，更解弯弧足自防。秋深为尔持圆扇，

莫忘鲁连飞一箭。
呈寇公二首
蒨桃（宋代）

风劲衣单手屡呵，幽窗轧轧度寒梭。
腊天日短不盈尺，何似燕姬一曲歌。
宿部观铨法苦蚊
徐元杰（宋代）

炎方典礼始郊迎，夜宿铨闱暑气清。
万物洪纤俱夏长，九天宽大遍春生。
眼明剔蠹牙签滑，手倦驱蚊玉箑轻。
我自黑甜深帐稳，不容形遁晓窗明。
观灯市井之利得雨农田所急而二者不可以并时
韩维（宋代）

风回协气通青律，月破游氛上碧天。
万盏华灯辉永夜，一犁甘雨报丰年。
梅含宿润粧先试，荑新桑手不拳。
云势崇朝殊未已，坐看泽遍先垓田。
天界寺十咏 其二 清磬
邓云霄（明代）

割来罗浮石，洗以泗滨水。清冷击云根，飘萧拂尘耳。

翻经猿鸟集，演法人天喜。勿言音韵微，更探无声始。
江头秋风辞
晁补之（宋代）

雒阳客，后车结驷传烛食，人生富贵不易得。
江头秋风旦夕起，胡为翩翩雒阳陌。
雒阳陌，吹尘埃。江头树，安在哉。
秋风起，菱花开。鲈鱼肥，归去来。
春晚怀山南
陆游（宋代）

壮岁从戎不忆家，梁州裘马斗豪华。
至今夜夜寻春梦，犹在吴园藉落花。
黄雀
郑獬（宋代）

啾啾黄雀竹间飞，日晚复归枝上栖。
雪粒盖地三寸玉，地肤冻裂不作泥。
锦韝公子臂苍鹘，快马踏下黄云低。
马前紫兔跃白草，老拳下批饥儿啼。
啄鲜裂血饱腹去，可怜黄雀空死饥。
玉绳低建章
张仲素（唐代）

迢迢玉绳下，芒彩正阑干。稍复临鳷鹊，方疑近露寒。

微明连粉临，的皪映仙盘。横接河流照，低将夜色残。

天榆随影没，宫树与光攒。遐想西垣客，长吟欲罢难。
浣溪沙
王质（宋代）

梦到江南梦却回。梦归何处得身归。故溪渌净看凫衣。

下到瞿唐春欲杪，桃花香浪渺无涯。三台回望五云飞。
嬿婉辞
谢肃（明代）

高楼有佳人，被服何赫烜。援琴发清弹，曲䀆思无限。

夫君赴遐征，空床锦衾卷。不怨嘉会违，但忧芳岁晚。

忆与君别初，蚕生及春暖。绤衣凄以风，君行犹未返。

君心海中石，有力那可挽。妾心匣底镜，光华常不损。

飘飘云中雁，双飞岂相远。愿言怀故欢，及时谐嬿婉。
同吴虎臣过刘子素后园探梅得欢字
欧大任（明代）

腊送淮西色，偏逢浊酒欢。玉鳞飞月过，珠斗映空寒。

高士林犹卧，佳人岁未阑。因君春信早，扶醉几回看。
月台夜坐二首 其二
杨万里（宋代）

日落片时许，星才数点明。须臾玉棋子，遍满碧瑶枰。

向晚垂垂雨，通宵得得晴。秋蛩伴侬语，苦底是谁声。
春老
陆游（宋代）

春色垂垂老，山家处处忙。
园丁卖菰白，蚕妾采桑黄。
候雨占秧信，催儿筑麦场。
醉眠官道上，人为护牛羊。
落花得疏字
广润（明代）

春来才见百花舒，一夜东风恨有馀。乱点缘苔沿砌密，乍飞红雨隔帘疏。

辞条弱影伤鹈鵙，逐水残香忆鳜鱼。莫见成阴芳树底，断魂蝴蝶尚蘧蘧。
虞美人
向子諲（宋代）

兼示开元栖隐二老

银山堆里庐山对。舟子愁如醉。笑看五老了无忧。大觉胸中云梦、气横秋。

若人到得归元处。空一齐销去。直须闻见泯然收。始知大江东注、不会流。
清平乐 春日 见继昌《左庵词话》
钱瑗（清代）

柳摇花颤。吹遍东风软。好梦惊回莺百啭。天远何如人远。

乍寒乍暖无凭。一宵几遍阴晴。猜着天公情性，算他真个聪明。
和李方叔惠嵩山术煎松黄二首 其二 松黄
范祖禹（宋代）

直干千年老雪霜，不随群木四时芳。冥冥黛色凝寒碧，冉冉云英末嫩黄。

仙桂一枝聊比德，幽兰九畹幸同香。移文应怪归来晚，安石东山兴未忘。
送徐圣可十首 其四
王质（宋代）

一陈一叶此横飞，飞到清霄总不迟。东海月轮今又满，履綦安稳上丹墀。
感事 其一
汪桐（清代）

兵祸潢池弄，啾啾鬼伯来。悲风生子夜，劫火到泉台。

汝辈奚堪惜，苍生信可哀。谁为司牧者，慷慨济时才。
东平蓬莱驿夜宴平卢杨判官醉后赠别姚太守置酒留宴
独孤及（唐代）

驿楼涨海壖，秋月寒城边。相见自不足，况逢主人贤。

夜清酒浓人如玉，一斗何啻直十千。木兰为樽金为杯，

江南急管卢女弦。齐童如花解郢曲，起舞激楚歌采莲。

固知别多相逢少，乐极哀至心婵娟。少留莫辞醉，

前路方悠然。明日分飞倘相忆，只应遥望西南天。